Konfederácia odborových zväzov Slovenskej republiky

Konfederácia odborových zväzov Slovenskej republiky je dobrovoľné združenie odborových zväzov a im na úroveň postavených odborových združení na Slovensku, ktoré sa združili kvôli obhajobe práv a oprávnených záujmov členov odborov – odborárov.

KOZ SR formálne vznikla 10. apríla 1990 podpísaním Charty Konfederácie odborových zväzov Slovenskej republiky štatutárnymi zástupcami jednotlivých odborových zväzov. V súčasnosti konfederácia združuje 24 odborových zväzov.

Základným cieľom KOZ SR:
 je prispieť k rozvoju slobody, sociálnej spravodlivosti a solidarity tak, aby každý zamestnanec mohol viesť zmysluplný život pri plnom rozvíjaní osobnosti a schopnosti každého muža alebo ženy so zárukou ľudských a občianskych práv v rámci demokratickej spoločnosti, vyznávajúcej princípy sociálne orientovaného trhového hospodárstva.
 je združovať odborové zväzy a odborové združenia na obhajobu práv odborárov a na presadzovanie ich ekonomických, sociálnych, kultúrnych a ďalších záujmov a potrieb, ktoré vznikajú alebo súvisia s vykonávaním ich zamestnania a povolania.

Konfederácia odborových zväzov SR sa usiluje najmä o
 upevnenie demokratického právneho štátu a jeho demokratického zriadenia,
 rozvoj slobody občanov,
 rozvojovú hospodársku politiku štátu,
 odstránenie všetkých foriem diskriminácie,
 podstatné zníženie nezamestnanosti,
 vytváranie nových pracovných príležitostí a o vytváranie takých nástrojov na trhu práce, ktoré zabezpečia čo najvyššiu zamestnanosť,
 posilnenie tripartizmu a princípov sociálneho dialógu,
 posilnenie odborových práv a práv zamestnancov v pracovnom práve, v sociálnom zabezpečení a v kolektívnom vyjednávaní,
 posilnenie bezpečnosti a ochrany zdravia pri práci,
 sústavné zhodnocovanie ceny práce.

 Vedenie KOZ 
 prezidentka: PhDr. Monika Uhlerová, PhD.
 viceprezident: František Gajdoš

 Externé odkazy 
 oficiálna stránka KOZ SR


Kategória:Odborové organizácie
Kategória:Organizácie založené v 1990
Kategória:Odbory na Slovensku